“บีพีซีจี” เล็งขาย IPO จำนวน 600 ล้านหุ้น จ่อเข้าเทรด SET ปีนี้
"บีพีซีจี" หรือ BPCG บริษัทลูกของ BCP ซึ่งเป็นผู้ผลิตและจำหน่ายไฟฟ้าจากพลังงานหมุนเวียน รวมถึงลงทุนในบริษัทที่ประกอบธุรกิจผลิตและจำหน่ายไฟฟ้าจากพลังงานหมุนเวียน จ่อขาย IPO จำนวน 600 ล้านหุ้น เล็งเข้าเทรด SET ในปีนี้ โดยมี บล.กสิกรไทย (ประเทศไทย), บล.ฟินันซ่า และ บล.ทิสโก้ เป็นที่ปรึกษาทางการเงิน 
3 ส.ค. 2559

นายบัณฑิต สะเพียรชัย กรรมการผู้จัดการใหญ่ บริษัท บีพีซีจี จำกัด (มหาชน) หรือ BPCG เปิดเผยว่า บริษัทเตรียมเสนอขายหุ้นให้กับประชาชนทั่วไปครั้งแรก (IPO) จำนวน 600 ล้านหุ้น เข้าจดทะเบียนในตลาดหลักทรัพย์แห่งประเทศไทย (SET) ภายในปีนี้ เพื่อนำเงินไปใช้ขยายธุรกิจผลิตไฟฟ้าจากพลังงานหมุนเวียนทั้งในและต่างประเทศ โดยบริษัทมีเป้าหมายภายในปี 63 จะมีกำลังผลิตไฟฟ้า 1,000 เมกะวัตต์
ปัจจุบัน บริษัทมีกำลังผลิตไฟฟ้า 324 เมกะวัตต์ แบ่งเป็นกำลังผลิตไฟฟ้าจากโครงการโซลาร์ฟาร์มในประเทศ 130 เมกะวัตต์ และโซลาร์ฟาร์มในญี่ปุ่น 194 เมกะวัตต์ ซึ่งโครงการในประเทศเดินเครื่องผลิตไฟฟ้าแล้ว 118 เมกะวัตต์ และโครงการในญี่ปุ่นเดินเครื่องผลิตไฟฟ้าแล้ว 20 เมกะวัตต์